সাধারণ ঘটনাই অসাধারণ হয়ে উঠল। একদিকে উলুবেড়িয়া লোকসভা কেন্দ্র ও নোয়াপাড়া বিধানসভা কেন্দ্রে উপনির্বাচন ঘিরে যখন উত্তেজনা, তখনই বিজেপি মহিলা মোর্চার মিছিল ঘিরে ধুন্ধুমার কাণ্ড কলকাতায়। শাড়ি ছিঁড়ে গেল মোর্চা রাজ্য সভানেত্রী লকেট চট্টোপাধ্যায়ের।
এদিন রাজ্যে শান্তি-শৃঙ্খলার অবনতির অভিযোগে বিজেপি রাজ্য দফতর থেকে ধর্মতলা পর্যন্ত একটি বিক্ষোভ মিছিলের ডাক দেয় বিজেপি মহিলা মোর্চা। ধর্মতলার ওয়াই চ্যানেল পর্যন্ত মিছিলের নেতৃত্ব দেন রাজ্য সভানেত্রী লকেট চট্টোপাধ্যায়। কিন্তু ডোরিনা ক্রসিং-এর কাছে পুলিশ মিছিলের সামনে প্রতিরোধ গড়ে তোলে। এ নিয়ে শুরু হয় বচসা। লকেট-সহ মহিলা মোর্চা নেতৃত্ব ও সমর্থকদের গ্রেফতার করে পুলিশ।

গ্রেফতারের পরে লালবাজারে লকেট। — ছবি: বিজেপি
এরই মধ্যে পুলিশ লকেটকে গ্রেফতার করতে এলে শুরু হয় বচসা। লকেট চট্টোপাধ্যায় অসুস্থ হওয়ায় তাঁকে ছেড়ে দেওয়ার দাবিতে সোচ্চার হন সমর্থকরা। অভিযোগ, সেই দাবি সত্বেও পুলিশ অমানবিক ভাবে লকেটকে টেনে নিয়ে যায়। এর ফলে লকেট চট্টোপাধ্যায় অসুস্থ হয়ে পড়েন বলেও বিজেপি-সূত্রে খবর।
 
 

পরে এই প্রসঙ্গে লকেট এবেলা.ইন-কে বলেন, ‘‘মাত্র দু’জন মহিলা পুলিশ ছাড়া সকলেই ছিল পুরুষ পুলিশ। বার বার বলেছি, আমি অসুস্থ, আমি শান্তিপূর্ণ মিছিল করতে চাই তবু ওঁরা কথা শোনেননি। গায়ের জোর দেখাতে শুরু করেন কয়েকজন। আমি শাড়ি ছিঁড়ে যায়। সুযোগ বুঝে কয়েকজন পুলিশকর্মী ইচ্ছাকৃত ভাবে আমার গোপনাঙ্গ স্পর্শ করে।’’ হেয়ার স্ট্রিট থানায় পুলিশের বিরুদ্ধে তিনি শারীরিক নির্যাতনের অভিযোগ জানাবেন বলেও জানিয়েছেন লকেট।